钦定古今图书集成/历象汇编/庶征典/第061卷 > 《观象玩占》 > 《四时杂干支风起占》
## 钦定古今图书集成/历象汇编/庶征典/第061卷 > 《观象玩占》 > 《四时杂干支风起占》

凡春甲、夏丙、秋庚、冬壬四季月。戊为四时天子，风在
岁月日时德合上来，止于德合时，方鸣条摆树，不动
沙石，天气温和，日色明朗者，天子有德，天下治安，五
谷丰登，四裔听顺，国有大喜。

凡春甲子，夏丙子、秋庚子，冬壬子，四季月戊子，谓之
“天甲子。”春甲子日风雨，有赦；夏丙子日风雨，兵起，刑
狱兴；秋庚子日风雨，有威赏之令；冬壬子日风雨，当
进贤人；四季戊子日风雨，岁熟，国安，有赦。

凡春丙丁，夏戊己，秋壬癸、冬甲乙日有暴风急雨寒
克者，贼兵起已，有贼必入界。若风至夜不止，必来围
城。

凡春丙申、丁酉日，大风从西来；夏戊申、己亥日，大风
从北来；秋壬申、乙巳日，大风从南来；冬甲辰、戊午日，
大风从四维来，皆为大贼方起。若巳有贼，必来相攻。
凡乙卯日出时，大风从卯上来，为暴水。

凡春，甲乙寅卯日；夏，丙丁巳午日；秋，庚辛申酉日；冬，
壬癸亥子日，有风鸣条带，雨不骤，民安物阜。

凡春庚辛申酉日，夏壬癸亥子日，秋丙丁巳午日，冬
戊己辰戌丑未日，有风摆树鸣条，或夹雨雪，扬沙吹
尘，叫怒有声，皆为人民不安，万物不成。

凡春甲寅，夏甲子，秋甲申，冬甲戌日，天门干上有风，
鸣条落叶，五谷熟。

立春正月戊申，二月己酉，三月庚戌，暴风从西方来。
立夏四月辛亥，五月壬子，六月癸丑，暴风从北方来。
立秋七月甲寅，八月乙卯，九月丙辰，暴风从东方来。
立冬十月丁巳，十一月戊午，十二月己未，暴风从南
方来。凡以上诸日辰风七日夜不止者，皆为兵起，即
起于风起之方，不出街为吉。

《壬子》《壬申》、壬辰、壬戌之日，有风从子上来，三日以上，
日色不明，此水中贼起，欲攻王国。大寒惨则夜至，从
王相之日贼发疾，从囚死日，贼发迟，近期七日，远不
出三十日。

壬子、壬辰之日，风起，夜半，止夜半。占“皇后国兵大起”，
起日中，止日中。占“人君及大夫。”他仿此。

《庚子》阳宫之日，日中夜半，怒，风从子上来止辰，此为
宫动宫，止辰为入墓，中宫为君，期九日，远九十日。
《庚午》阴宫之日，日中夜半，怒，风从午上来止午，若辰
后有暴卒，子来为丧，午来为“点上。”〈此有讹字〉辰为“入墓”，中
期九日远，九十日风起三日以上至止者，乃以此占，
不三日为病。

癸丑日，风从未来，一日止丑，令长有丧。

《丙戌》日，风从未来止戌，小尉有丧。

凡六辛日，风起，宫宅中有人持酒食至。

“凡辰戌之日，及诸受商之日，风从戌上来；巳亥及诸
受商之日，风从亥上来；丑未寅申及诸受征之日，风
从辰戌上来；辰午酉亥之日，风从辰午酉亥上来。已
上诸风，鸣条摆树，乍起乍止，勃怒暴乱，天色昏冥，皆
为发火之候。二三刻止，火非远也。半日止十里内，一
日止五十里，二日止百里，三日止千里外。”初疾后慢
非远，初慢后疾远。火王相时方，烧都市宫室官舍第
宅囚死，烧牢狱庙宇休废，烧驿亭店舍乡郭闲屋。
凡占火得宽大之日时，此误烧也。得公正日时，此怨仇相烧，得廉贞，日时文书口舌相烧。贪狼日时贼攻
烧，主人阴贼之日时，恶人递相烧，或促贼烧。奸邪，日
时小盗阴私相烧，日辰王相有气，人事相烧；囚死无
气，时加商角，鬼神所烧。

戊子、戊午、甲辰、甲戌四日，以四时候使者、州牧从事。
风从其上来，有气为迁，无气为退。假令春甲辰日，风
从辰上来，三日止甲，使者征拜尚书；假令甲上来，三
日止辰，使者迁二千石，近期五日，远二十七日，书到。
诸使者用事之日，风从征上来，止辰，使者迁二千石；
止丑，使者公卿坐。其风清和，有迁贺吉。若大寒迅急，
为使者奏三公二千石令长，当退受罪，期二十日。
五辰日为府君，其日有风从辰上来，二日止午。清和
者，二千石表使者；寒急，二千石表刺史，更相奏上。有
气者胜，无气者凶。止辰上，为奏事不省，还受罪，近期
九日，远期四十五日。

五丑为令长相奏日。五丑之日，有风从丑上来，大寒
急止。辰丑有气，此令长奏府君止。午奏使者止，公座
则奏公座。此下与上官相奏，以寒温决胜负。

五亥主诸丞。凡亥日，风从亥上来，亥有气，丞迁贺；无
气，丞免官。风半日止，“为郡丞，二日止，为府丞，三日止
为州治中，四日止，为公侯长吏，五日止为尚书正丞。
丁亥为二千石。”

五戌日为都尉日。丙戌日，有风从戌上来，戌有气，都
尉迁，无气免官。风半日，须臾为小尉，若温和为迁贺，
寒急为免官。

辰戌丑未为四季日，主关梁、津渡、道路，主管钥，主远
方之客，主外国、外州、外界、外裔，各以风起之远近、迟
疾、起止寒温别之。

诸四季日暴风卒起，及游风半日须臾止，为千里外
兵来，不则近界杂羌戎为变，事不成必在千里之外，
人亦可以应。其占，风小事小，风大事大。若满九日，则
为万里外兵，或羌戎居畿甸者，有变。

凡大风从四季上来，止子午，天色晴明，天气和煖者，
皆为四方界分。欲来求和，随日期占之。

壬辰、癸未、壬戌、癸丑四季之日，有风从申子亥卯上
来，迅急寒惨，比连三日至七日。此外界群贼屯聚，与
外国并势，侵犯郡国，昼伏夜行，不出七日、十四日、七
十日。

凡四季受宫之日，风从四季上来，止君位，若太子位，
皆为客候主人之应。

以上杂干支占，旧本各以类分，或占三公，或占长吏，或云占疾病、占火灾、占盗贼，或以人，或以事。然占候之法，多因时日以占事应，非按事以稽时日也。今凡五音六情不能分载者，总为“杂干支占。” 凡遇杂干支日风有异者，即观此占。